Y mareꞌ re Pilato re gobernador xubij che tichꞌay re Jesús.
Jacꞌa re soldados xquipachꞌuj jun kꞌayis re camas ruqꞌuixal.
Y xquiban jun corona cha y cꞌareꞌ xquiyaꞌ pa rujalom re Jesús.
Cꞌareꞌ xquiyaꞌ chukaꞌ jun tziak morado chij re Jesús,
can anchaꞌl-va re yeꞌquicusulaꞌ re reyes.
Y re soldados reꞌ niquibila-apo chach re Jesús:
¡Camas cꞌa caquiꞌcot rat re qui-Rey re israelitas!
yeꞌchaꞌ.
Y niquiyalaꞌ chukaꞌ kꞌaꞌ cha.
Jareꞌ tak re Pilato xel chic-pa jun bey pa ru-palacio chin xchꞌo chiquivach re vinak,
y rejaꞌ xubij chique:
Titzuꞌ,
jacꞌa ache reꞌ ninlisaj-pa chivach,
chin titamaj che rejaꞌ man jun chꞌaꞌoj ninvel chij,
xchaꞌ.
Y tak re Jesús xbeꞌel-pa,
can rucusan chic re corona re banon cha qꞌuix y chukaꞌ rucusan chic re tziak morado.
Y jareꞌ tak re Pilato xubij:
Jacꞌa ache re cꞌo reꞌ,
xchaꞌ chique.
Can xe xquitzꞌat re Jesús,
re principal tak sacerdotes y re policías jun pa quichiꞌ xeꞌchꞌo y xquibij:
¡Tatakaꞌ ruquimisasic cho cruz!
xeꞌchaꞌ.
Y jareꞌ tak re Pilato xubij chique:
Yen man jun chꞌaꞌoj ninvel chij,
chin quireꞌ nintak-ta ruquimisasic cho cruz.
Y vo xa yex ninojij che cꞌo ley pan ikꞌaꞌ chin nitak ruquimisasic cho cruz,
teꞌicꞌama-a,
xchaꞌ rejaꞌ chique.
Pero re achiꞌaꞌ re cꞌo quikꞌij chakacojol yoj re yoj israelitas,
xquibij-apo cha re Pilato:
Rejaꞌ nubij che Rucꞌajol re Dios,
y mareꞌ tiene que nika re camic pa rueꞌ,
roma quireꞌ nubij re ka-ley,
xeꞌchaꞌ.
Re Pilato can ruxibin-va-riꞌ,
y tak xucꞌaxaj re xquibij re vinak,
che re Jesús nubij che Rucꞌajol re Dios,
xpa cꞌa más ximbireꞌ riqꞌuin.
Cꞌareꞌ rejaꞌ xoc chic-apo pa ru-palacio y xucꞌutuj cha re Jesús:
¿Ancheꞌ cꞌa capo-va rat?
xchaꞌ cha.
Y re Jesús man jun tzij xubij cha.
Jareꞌ tak re Pilato xubij cha re Jesús:
¿Anchique roma tak man jun tzij nabij-pa chua yen?
¿Man ataman-ta cꞌa che yen cꞌo autoridad pa nukꞌaꞌ chin yatinquimisaj cho cruz y chin yatinlisaj-a chukaꞌ?
xchaꞌ re Pilato cha re Jesús.
Y re Jesús xubij:
Rat man jun a-autoridad cꞌo pa nueꞌ yen,
xe-ta man-ta ja re Dios re cꞌo chilaꞌ chicaj re yaꞌyon chava.
Roma can ja rejaꞌ yaꞌyom-pa autoridad pan akꞌaꞌ.
Y vo xa xtatak nuquimisasic,
can cꞌo amac,
pero re más cꞌo rumac ja re xinjacho pan akꞌaꞌ,
xchaꞌ re Jesús.
Can jareꞌ tak re Pilato xutaj rukꞌij chin nulisaj-ta-a.
Pero re kavinak israelitas jun pa quichiꞌ xeꞌchꞌo,
y xquibij:
Vo xa xtalisaj-a,
man junan-ta avach riqꞌuin re César.
Roma xabanchique nibin che rejaꞌ jun Rey,
can nutzelaj re César,
roma yoj kataman che ja re César re cꞌo más rukꞌij.
Tak re Pilato xucꞌaxaj re tzij xquibij re vinak cha,
xuxibij-riꞌ.
Y cꞌareꞌ rejaꞌ xubij che tilisas-pa re Jesús.
Y re Pilato xbetzꞌuye-pa re ancheꞌ can tuban-va juzgar,
re jay re nibex Enlosado cha y re pa kachꞌabal yoj re yoj israelitas nibex Gabata cha.
Re kꞌij reꞌ,
jareꞌ tak nitiquir re jun kanamakꞌij yoj re yoj israelitas,
jun namakꞌij rubiniꞌan pascua,
y mareꞌ tak conojel vinak niquibanalaꞌ chic utzil ronojel re xtoc chique.
Y pa nicꞌaj-kꞌij laꞌk cha re kꞌij reꞌ tak re Pilato xubij chique re vinak re jeꞌaponak chireꞌ:
Jacꞌa i-Rey reꞌ,
xchaꞌ chique.
Pero re vinak re quimalon-apo-quiꞌ,
jun pa quichiꞌ xeꞌchꞌo-apo y xquibij:
¡Tiquimisas!
¡Tiquimisas cho cruz!
xeꞌcha-apo.
Y re Pilato xubij chique:
¿Ja re i-Rey re nijoꞌ che nintak ruquimisasic cho cruz?
Pero re principal tak sacerdotes xquibij-apo:
Xaxe re César re cꞌo más rukꞌij chakavach yoj,
xeꞌchaꞌ.
Y jareꞌ tak re Pilato xuban re niquicꞌutuj re vinak cha.
Xujach-a re Jesús pa quikꞌaꞌ re xqueꞌquimisan richin cho cruz,
y rejeꞌ xquicꞌuaj-a.